Predkladacia správa

	Ministerstvo vnútra Slovenskej republiky ako ústredný orgán štátnej správy pre správu štátnych hraníc na základe §4 zákona č. 298/1999 Z. z. o správe štátnych hraníc v znení neskorších predpisov predkladá na rokovanie vlády Slovenskej republiky iniciatívny materiál „návrh na zloženie delegácie expertov Slovenskej republiky k príprave novej Zmluvy medzi Slovenskou republikou a Maďarskou republikou o štátnej hranici“. 

Uvedený materiál sa predkladá na rokovanie vlády s cieľom odsúhlasenia zloženia delegácie expertov Slovenskej republiky vzhľadom na skutočnosť, že na príprave predmetného zmluvného dokumentu bude ministerstvo vnútra spolupracovať s inými dotknutými ústrednými orgánmi štátnej správy, a to s:
Ministerstvom životného prostredia Slovenskej republiky,
Ministerstvom zahraničných vecí Slovenskej republiky,
Úradom geodézie, kartografie a katastra Slovenskej republiky,
Ministerstvom pôdohospodárstva Slovenskej republiky,
Ministerstvom dopravy, pôšt a telekomunikácií Slovenskej republiky. 

	Prvé kolo expertných rokovaní sa uskutoční v mesiaci november v Budapešti (Maďarská republika).

Experti Slovenskej republiky, menovaní jednotlivými orgánmi štátnej správy budú pri príprave medzinárodného zmluvného dokumentu postupovať na základe Zásad vlády Slovenskej republiky pre oblasť medzinárodných zmlúv (schválených uznesením č. 615 zo dňa 26. augusta 1997) a prihliadať na zameranie zahraničnej politiky Slovenskej republiky na príslušné obdobie.

	Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.